เซ็นเตอร์ออโต้ลีสลุย ปล่อยกู้7.5พันล้าน
เซ็นเตอร์ ออโต้ ลีส ลุยปล่อยกู้ 7,500 ล้าน หันจับรถบรรทุกรับโลจิสติกส์โต
1 ก.พ. 2559

เซ็นเตอร์ ออโต้ ลีส ลุยปล่อยกู้ 7,500 ล้าน หันจับรถบรรทุกรับโลจิสติกส์โต 
นายวิสิทธิ์  พึ่งพรสวรรค์ กรรมการผู้จัดการ บริษัท เซ็นเตอร์ ออโต้ ลีส (แคล) ในกลุ่มธนาคารซีไอเอ็มบี ไทย เปิดเผยว่า ในปีนี้ตั้งเป้าปล่อยสินเชื่อที่ 7,500 ล้านบาท มีกำไร 350 ล้านบาท และมีหนี้ที่ไม่ก่อให้เกิดรายได้หรือเอ็นพีแอล 2.5% เมื่อเทียบกับปี 2558 ปล่อยสินเชื่อได้ 7,333 ล้านบาท มีกำไร 231 ล้านบาท และเอ็นพีแอล 2.97%
ทั้งนี้ จะเน้นปล่อยสินเชื่อเช่าซื้อให้กับรถบรรทุกมากขึ้น เพื่อรองรับกับธุรกิจขนส่งหรือโลจิสติกส์ที่กำลังเติบโต ตามการเปิดเออีซี ทำให้ปีนี้สัดส่วนสินเชื่อรถบรรทุกเพิ่มเป็น 10% เมื่อเทียบกับปี 2558 นอกจากนี้ จะทำตลาดสินเชื่อจำนำทะเบียนรถยนต์เพิ่มขึ้นเป็น 400 ล้านบาท รวมถึงเริ่มให้สินเชื่อรถบิ๊กไบค์ และในปีหน้าจะเปิดให้บริการสินเชื่อเช่าใช้ด้วย
“ปีนี้เราจะลดสัดส่วนลูกค้ากลุ่มเกษตรกรลงเหลือ 20% จากปีก่อนอยู่ที่ 30% เนื่องจากได้รับผลกระทบจากภัยแล้ง ขณะที่ลูกค้าหลักยังเป็นกลุ่มมนุษย์เงินเดือน ซึ่งหากพบว่าลูกค้าเริ่มมีความผิดปกติในการชำระหนี้ ก็จะเข้าไปช่วยแก้ปัญหาทันที” นายวิสิทธิ์ กล่าว